હેન્રી ડેવીડ થોરોએ કહેલું કે, ‘હ્દયમાં આગ ધધકતી હોય ત્યારે જ કલમ પકડી લેવી. લખવાનું મુલતવી રાખવું ઈસ્ત્રી ઠંડી પડી ગયા પછી કપડાં પ્રેસ કરવા જેવું છે!’ અગાઉ વાત કરી એમ, ર.પા ઉર્ફે રમેશ પારેખનું ગદ્યની જેમ પદ્ય પણ પ્રવાહી અને ચોટદાર હતું. તેઓ ‘ફૂલછાબ’માં કૉલમ લખતા. તેમનું સંકલન ‘ચાલો, એકબીજાને ગમીએ’ નામથી થયું છે. રમેશ પારેખે એક જગ્યાએ હેન્રી ડેવીડ થોરોએ કહેલું તેના અનુસંધામાં કહેતા હોય તેમ પોતાના ‘લખવા’ વિશે લખ્યું છે, ‘પરિસ્થિતિ પછી તે આગંતુક હોય કે અંદરની -ઉભયને યથાતથ સ્વીકારી લેવાની મારી માનસિક તૈયારી હોતી નથી. પરિણામે માનસિક રોગીને હવામાં ભૂતો દેખાય એમ મને પરિસ્થિતિમાં ચેલેન્જ દેખાય છે. અને હું પ્રત્યગ્ર થઈ જઉં છું.(ડોન કિહોટેની જેમ?)-અને મારામાં રહેલો લડાયક કારિગર રંધો ને ફરસી લઈ ઝનૂનપૂર્વક પરિસ્થિતિના પિંડને છોલવા માંડે છે ને અનુંરૂપ(ડિઝાઇન) પરિવર્તન-સારું કે નઠારું કરીને જ જંપે છે. અને કવિતા એમાં ક્યારેક પ્રાણપ્રતિષ્ઠા કરી જાય છે.’